Twee vas oor Oukersaand-moordeArgieffoto. Twee persone is in hegtenis geneem in verband met twee afsonderlike moorde wat op Oukersaand in Noordwes gepleeg is. “ŉ 19-jarige man is in hegtenis geneem nadat hy glo na bewering sy 22-jarige oom met ŉ gebreekte bottel in die skouer gesteek het,” het maj. Pelonomi Makau, woordvoerder van die polisie, gesê. “Hulle het glo oor bier baklei. Die man is na ŉ hospitaal geneem waar hy aan sy beserings beswyk het.” In ŉ tweede geval het ŉ 33-jarige man omstreeks 23:00 aangemeld dat sy meisie “by sy huis vermoor is”. “Toe die polisie by die huis opdaag, was die man egter nêrens te vinde nie,” het Makau bygevoeg. “Die polisie het hom vroeg Vrydagoggend gevind waar hy in ŉ buurman se erf wegkruip. Hy is in hegtenis geneem.” Albei verdagtes sal Maandag in die Itsoseng-landdroshof verskyn op aanklag van moord.